**ΟΜΗΡΟΥ ΟΔΥΣΣΕΙΑ**

***Περίληψη ραψωδίας η***

***Είσοδος του Οδυσσέα στο ανάκτορο του Αλκίνοου***

Ο Οδυσσέας φτάνει στο ανάκτορο του Αλκίνοου μετά τη Ναυσικά, καλυμμένος από μαγική ομίχλη που προκάλεσε η Αθηνά. Μένει έκθαμβος από τη μεγαλοπρέπεια και τον πλούτο του παλατιού και προσπέφτει ικέτης στη βασίλισσα Αρήτη παρακαλώντας για τον νόστο του. Οι άρχοντες των Φαιάκων εντυπωσιάζονται, όταν η ομίχλη διαλύεται και ο Αλκίνοος του προσφέρει την τυπική φιλοξενία, ενώ, όταν οι υπόλοιποι αναχωρούν, η βασίλισσα τον ρωτά για την ταυτότητά του. Ο Οδυσσέας δεν αποκαλύπτει ποιος είναι, περιγράφει μόνο σύντομα τις τελευταίες περιπέτειές του από το νησί της Καλυψώς και μετά και αναφέρεται στην παροχή βοήθειας από την κόρη τους, τη Ναυσικά. Ο Αλκίνοος, θαυμάζοντας τη φρόνησή του, δηλώνει πως θα ήθελε τον ξένο για γαμπρό του, αν θελήσει να μείνει μαζί τους. Ο Οδυσσέας διανυκτερεύει στο φιλόξενο παλάτι ικανοποιημένος.

***Περίληψη ραψωδίας θ***

***Παρουσίαση του Οδυσσέα στους Φαίακες***

Την άλλη μέρα ο Αλκίνοος πηγαίνει τον Οδυσσέα στην αγορά, όπου τον παρουσιάζει στους άρχοντες των Φαιάκων. Ταυτόχρονα, τους καλεί σε επίσημο δείπνο προς τιμή του ξένου στα ανάκτορα, όπου, όταν ο Οδυσσέας ακούει το τραγούδι του αοιδού Δημόδοκου για τη φιλονικία Οδυσσέα και Αχιλλέα στη Τροία, αρχίζει να κρυφοκλαίει και ο Αλκίνοος προτείνει αθλητικούς αγώνες στην αγορά. Στους αγώνες ο Οδυσσέας διακρίνεται στη δισκοβολία. Ακολουθεί διασκέδαση με χορό και τραγούδι από τον αοιδό. Με το ηλιοβασίλεμα επιστρέφουν στο παλάτι, ενώ οι Φαίακες προσφέρουν πλούσια δώρα στον Οδυσσέα. Ο Οδυσσέας ανταλλάσσει συγκινητικό αποχαιρετισμό με τη Ναυσικά και στο δείπνο που ακολουθεί, αναλύεται σε κρυφό θρήνο, όταν ο αοιδός τραγουδάει τον Δούρειο Ίππο. Ο Αλκίνοος ζητά τότε από τον Οδυσσέα να τους αποκαλύψει ποιος είναι και γιατί κλαίει.

***Περίληψη ραψωδίας ι 1-41***

***Παρουσίαση του Οδυσσέα στους Φαίακες***

Ο Οδυσσέας αυτοπαρουσιάζεται στους Φαίακες και αρχίζει να διηγείται τις περιπέτειές του.